Document ID: 31987D0349

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 12ης Ιουνίου 1987
για την έγκριση προγράμματος που αφορά τον τομέα του καπνού που υπέβαλε η γαλλική κυβέρνηση σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη γαλλική γλώσσα είναι το μόνο αυθεντικό)
(87/349/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5,
Εκτιμώντας:
ότι, στις 5 Αυγούστου 1986, η γαλλική κυβέρνηση κοινοποίησε ένα πρόγραμμα σχετικά με τον τομέα του καπνού και παρέσχε συμπληρωματικές πληροφορίες στις 15 Ιανουαρίου 1987·
ότι το πρόγραμμα αυτό έχει σαν στόχο την συγκομιδή, τη συλλογή, την αποθήκευση, την εμπειρογνωμοσύνη, το στέγνωμα και την επεξεργασία του καπνού κατά τρόπο ώστε να διατηρηθεί η ποιότητα ενός ευαίσθητου προϊόντος, να αναβαθμισθεί το προϊόν και να αυξηθεί η ανταγωνιστικότητα του τομέα· ότι αποτελεί, επομένως, ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι το εν λόγω προϊόν, η διαρθρωτική κατάσταση των σχετικών περιοχών και οι συνθήκες ανταγωνισμού επιτρέπουν στα πλαίσια του άρθρου 5 παράγραφος 2 του ανωτέρω κανονισμού τη δυνατότητα ενίσχυσης του Ταμείου για εξοπλισμό συλλογής του καπνού·
ότι το πρόγραμμα περιλαμβάνει ικανοποιητικό αριθμό των στοιχείων που αναφέρονται στο άρθρο 3 του κανονισμού (ΕΟΚ) αριθ. 355/77 πράγμα που καταδεικνύει ότι οι στόχοι του άρθρου 1 του ανωτέρω κανονισμού ενδέχεται να επιτευχθούν στον τομέα του καπνού στη Γαλλία· ότι η προθεσμία που έχει ορισθεί για την έναρξη της ισχύος του προγράμματος αυτού δεν υπερβαίνει την περίοδο που προβλέπεται στο άρθρο 3 παράγραφος 1 στοιχείο ζ) του ανωτέρω κανονισμού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΑΠΟΦΑΣΙΖΕΙ:
Άρθρο 1
Εγκρίνεται το πρόγραμμα σχετικά με τον τομέα του καπνού που ανακοινώθηκε από τη γαλλική κυβέρνηση στις 5 Αυγούστου 1986 και συμπληρώθηκε στις 15 Ιανουαρίου 1987 σύμφωνα με τον κανονισμό (ΕΟΚ) αριθ. 355/77, συμπεριλαμβανομένων των επενδύσεων σχετικά με τον εξοπλισμό συλλογής του καπνού που προβλέπεται στο άρθρο 6 του ιδίου κανονισμού.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 12 Ιουνίου 1987.

Labels: 18
17
6